  Виталий Пронин Иж город администрация рекламая бадӟым конструкциосты лыдъян-чотан борды басьтӥськиз. Та дырозь соосты рос-прос чаклась ӧй вал.Рекламая но иворъёсъя управление шоркарысь 11 бадӟым огазеяськонъёсын ӵош музъем вылын сылӥсь бадӟым конструкциосты нырысь эскериз, собере схема дасяз. Отчы 1 сюрс 160 объектэз пыртӥз.- Азьвыл аръёсы 1 сюрс 181-ез пусъемын вылэм. Но, город кузя соосты эскерыса ветлыкумы, 836-сэ сяна ӧм синйылтэ. Одӥгъёсыз асьсэос рекламазэс куштӥллям, мукетъёсыз пуктыса ик вуттӥллямтэ. Соин ик туэ та уж борды рос-прос басьтӥськимы. Угось реклама городлэсь кисызэ узырмытыны юрттэ. Кылсярысь, туэ 1-тӥ сентябрьлы шоркарлэн бюджетаз 39 миллион манет пыртыны быгатӥмы. Кылем арын лыдпус пичигес вал - 24 миллион. Лыдъямы ини: выль схема ог 200 миллион манет барыш люканы юрттоз, - вера управленилэн кивалтӥсез Виктор Дегтярев.Та вакытэ Ижын реклама сётыны мылкыд карисьёс пӧлын электрон амалэн аукцион мынэ. Управление быръёз, пӧлысьтызы кудзы рекламая соиз я таиз объект понна ӟечгес дун сётыны быгатоз. Бӧрысь соосын огкыл гожтэмын луоз. Со 5 арлы чакламын. Но та дырез управлениын 10 арозь нуйтыны малпало.1 конструкциез кутэмзы понна ужбергатӥсьёс толэзьлы быдэ ог 5 сюрс манет тыро городлэн бюджетаз. Азьланяз управление улон юртъёс, магазинъёс бордысь рекламаосты эскерон борды басьтӥськыны малпа. Угось куд-ог ужбергатӥсьёс куронъёсты тӥяло - рекламазэс я балконъёсы, укноосы лякыло, я паркъёсы ошыло.  